Document ID: 32006R1330

ΚΑΝΟΝΙΣΜΌΣ (ΕΚ) αριθ. 1330/2006 ΤΗΣ ΕΠΙΤΡΟΠΉΣ
της 8ης Σεπτεμβρίου 2006
σχετικά με την πληρωμή συμπληρωματικής προκαταβολής της αντισταθμιστικής ενίσχυσης στον τομέα της μπανάνας για το έτος 2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση των αγορών στον τομέα της μπανάνας (1), και ιδίως το άρθρο 14,
Εκτιμώντας τα ακόλουθα:
(1)
Το άρθρο 4 του κανονισμού (ΕΟΚ) αριθ. 1858/93 της Επιτροπής, της 9ης Ιουλίου 1993, ο οποίος καθορίζει τους κανόνες εφαρμογής του κανονισμού (ΕΟΚ) αριθ. 404/93 του Συμβουλίου όσον αφορά το καθεστώς αντισταθμιστικής ενίσχυσης για την απώλεια εσόδων από την εμπορία στον τομέα της μπανάνας (2), προβλέπει τους όρους πληρωμής της προκαταβολής της αντισταθμιστικής ενίσχυσης.
(2)
Το άρθρο 2 του κανονισμού (ΕΚ) αριθ. 833/2006 της Επιτροπής, της 2ας Ιουνίου 2006, το οποίο καθορίζει το ποσό της αντισταθμιστικής ενίσχυσης για τις μπανάνες που παρήχθησαν και διατέθηκαν στο εμπόριο εντός της Κοινότητας κατά το έτος 2005 καθώς και το μοναδιαίο ποσό των προκαταβολών για το 2006 (3), προβλέπει ότι το ποσό κάθε προκαταβολής για τις μπανάνες που θα διατεθούν στο εμπόριο κατά το 2006 ανέρχεται σε 4,13 ευρώ ανά 100 χιλιόγραμμα.
(3)
Ενόψει των εξελίξεων στην κοινοτική αγορά σε σχέση με το έτος 2005 και της επίπτωσης αυτής της εξέλιξης στην χρηματοοικονομική κατάσταση των παραγωγών μπανάνας της Κοινότητας δικαιολογείται να προβλεφθεί η πληρωμή συμπληρωματικής προκαταβολής για τις ποσότητες που θα διατεθούν στο εμπόριο εντός της Κοινότητας κατά το 2006 με την επιφύλαξη του επιπέδου της αντισταθμιστικής ενίσχυσης που θα καθοριστεί μεταγενέστερα κατ’ εφαρμογή του άρθρου 12 του κανονισμού (ΕΟΚ) αριθ. 404/93 και των διατάξεων του κανονισμού (ΕΟΚ) αριθ. 1858/93. Πρέπει να προβλεφθεί ότι η πληρωμή αυτής της συμπληρωματικής προκαταβολής υπόκειται στη σύσταση εγγύησης σύμφωνα με το άρθρο 4 του κανονισμού (ΕΟΚ) αριθ. 1858/93.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη παραγωγής πληρώνουν συμπληρωματική προκαταβολή της αντισταθμιστικής ενίσχυσης που προβλέπεται από το άρθρο 12 του κανονισμού (ΕΟΚ) αριθ. 404/93 για το έτος 2006 η οποία ανέρχεται σε 7,13 ευρώ ανά 100 χιλιόγραμμα για τις ποσότητες που θα διατεθούν στο εμπόριο εντός της Κοινότητας το 2006.
Αυτή η συμπληρωματική προκαταβολή θα πληρωθεί για τις ποσότητες που θα διατεθούν στην αγορά και έχουν αποτελέσει αντικείμενο αιτήσεων προκαταβολής αντισταθμιστικής ενίσχυσης κατά το έτος 2006.
Μαζί με την αίτηση πληρωμής της συμπληρωματικής προκαταβολής πρέπει να υποβάλλεται και απόδειξη σύστασης εγγύησης ύψους 3,57 ευρώ ανά 100 χιλιόγραμμα.
Η πληρωμή για τις μπανάνες που διετέθησαν στην αγορά κατά το πρώτο εξάμηνο του 2006 θα γίνει εντός δύο μηνών από την έναρξη της ισχύος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Σεπτεμβρίου 2006.

Labels: 4
17
19
5
3